Audi 80

Audi 80 je automobil nižšej strednej triedy vyrábaný automobilkou Audi v rokoch 19661993. V roku 1980 bol od modelu Audi 80 odvodený model Audi Quattro a v roku 1994 sa model 80 premenoval na Audi A4. Od roku 1973 tento model zdieľal podvozkovú platformu s automobilom Volkswagen Passat a okrem prevedenia sedan bol dostupný aj v prevedení Avant (označenie pre combi u značky Audi). Verzie coupé a kabriolet neboli prezentované ako súčasť tejto modelovej rady, ale zdieľali rovnakú platformu a množstvo dielcov.

V Severnej Amerike a Austrálii bol model 80 predávaný v modelových rokoch 19731979 ako Audi Fox a ako Audi 4000 v modelových rokoch 19801987 v USA. Audi 90 bola verzia modelu 80 s vyššou výbavou.

Počas výroby sa do tohto modelu montovalo niekoľko rôznych druhov spaľovacích motorov. Benzínové motory ako karburátorové (označenie „S“), so vstrekovaním paliva (označenie „E“Einspritzung) a naftové motory zahrňovali atmosféricke motory (označenie „D“Diesel), preplňované motory (označenie „TD“TurboDiesel) a preplňované motory s priamym vstrekom paliva (označenie „TDI“Turbocharged Direct Injection).

 F103 (19661969) 
Audi F103 založené na DKW F102 bolo predávané v rokoch 19661969. Jednotlivé modely tejto rady sa označovali podobne, ako u niektorých iných automobiliek v tej dobe podľa výkonu motora v konských silách. V rokoch 19661969 bol jedným z modelov aj Audi 80, aj keď v tej dobe nešlo o samostatne vyčlenený model, ale iba o označenie motorizácie.

 B1 (19721978) 
Tento model bol v Európe predstavený v roku 1972 (spustenie produkcie v máji 1972) ako Audi 80 a v roku 1973 v Austrálii a USA ako Audi Fox. Dostupné bolo ako dvoj- a štvordverový sedan. Vo výrobe zastúpil niekoľko starších modelov, ktoré automobilka Audi stiahla z trhu (z rady F103, ktorá obsahovala aj model označovaný ako Audi 80) a poskytol automobilke životaschopného súpera pre Opel Asconu a Ford Taunus. Materská automobilka Volkswagen onedlho od tohto modelu odvodila model Passat.

Spočiatku boli Audi 80 poháňané 1,3 a 1,5 litrovými benzínovými radovými štvorvalcovými motormi s rozvodom OHC. Motory boli dostupné v rôznych výkonových variantoch. Pre 1,3 litrový motor boli k dispozícii varianty s 40 kW (55 PS, 54 bhp, identifikačný kód: ZA) a 44 kW (60 PS, 59 bhp, identifikačný kód: ZF). 1,5 litrový motor bol k dispozícii vo verzii 55 kW (60 PS, 59 bhp, identifikačný kód: ZB) a 63 kW (85 PS, 84 bhp, identifikačný kód: ZC).

Na domácom trhu boli dostupné dvoj- a štvordverové sedany v základnej výbave (40 a 44 kW verzie, predávané pod názvom Audi 80 a Audi 80 S), ako model L (LS s 55 kW), alebo ako luxusnejší model GL (iba 63 kW). V septembri 1973 Audi spustilo predaj športového dvojdverového modelu Audi 80 GT osadeného karburačným 1,6 litrovým motorom s výkonom 74 kW (100 PS, 99 bhp).

Audi 80 malo prednú nápravu typu McPherson a tuhú skrutnú zadnú nápravu s vlečenými ramenami a panhardskou tyčou. Odpruženie bolo riešené vinutými pružinami a teleskopickými tlmičmi.

Úsilie venované do návrhu karosérie a vývoja modelu 80 sa vyplatili v roku 1973 v súťaži o Európske auto roka, kde Audi 80 vyhralo s náskokom pred modelmi Renault 5 a Alfa Romeo Alfetta.

V roku 1976 bol model Audi 80 modernizovaný. Modernizácia priniesla prednú časť v štýle novo zavedeného modelu Audi 100 C2 s hranatými svetlometmi namiesto kruhových. Namiesto 1,5 litrových motorov sa montovali 1,6 litrové motory (s rovnakými výkonmi) a nový model 80 GTE so vstrekovaním paliva s motorom 1,6 o výkone 81 kW (110 PS, 110 bhp) nahradil Audi 80 GT.

Verzia Fox mala 1,5 litrový motor s výkonom 41 kW (55 hp, 56 PS) spojený so štvorstupňovou manuálnou prevodovkou. Neskoršie verzie boli osadzované 1,6 litrovým motorom s výkonom 62 kW.

Na niektorých trhoch bola uvedená 5-dverová verzia „Avant“ (pomenovanie pre kombi zaužívané u Audi). Išlo o model Volkswagen Passat s prednou a zadnou časťou zjednotenou s modelom Audi 80. Platforma B1 bola stiahnutá z európskeho trhu v roku 1978, ale v USA sa predávala do roku 1979.

 B2 (19781986) 

Audi redizajnovalo model 80 na základe platformy B2 (Typ 81) v roku 1978 v Európe a v roku 1979 v Severnej Amerike. V Európe sa aj naďalej používal názov Audi 80, ale v Severnej Amerike sa začalo používať označenie Audi 4000/4000S. Dizajn karosérie vytvoril Giorgetto Giugiaro. Prevažná väčšina Audi 80 B2 bola vyrobená ako štvordverová, ale bolo vyrobené malé množstvo dvojdverových automobilov. Combi (Avant) sa nevyrábal, pretože v tejto dobe tento segment trhu zabral Volkswagen Passat.

V Austrálii bol na trh v októbri 1981 uvedený model Audi 5+5. Bol to štvordverový sedan s 5 valcovým motorom o objeme . 

V roku 1984 podstúpil model 80 modernizáciu. Predná časť dostala svetlomety z modelu 100, boli modifikované predné a zadné blatníky a modernizovaný interiér. Po tejto modernizácii sa objavil model Audi 90, ktorý bol v podstate Audi 80 s väčšími motormi a bohatšou výbavou. Pre oba modely pribudol motor turbo dieselový 1,6 litrový motor s výkonom 51 kW a pre model 90 pribudli 2 benzínové motory o objeme 2,0 litra s výkonom 85 kW a 2,2 litra s objemom 100 kW, ktorý bol neskôr zväčšený na 2,3 litra. Motor s objemom 2,2 litra sa ponúkal aj s katalyzátorom výfukových plynov, kedy bol jeho výkon 85 kW pri pohone prednej nápravy a 88 kW pri pohone všetkých kolies.

Pre európsky trh sa používala predná maska s jednoduchými svetlometmi, zatiaľ čo v Amerike sa používali dvojité svetlomety.

Platforma B2 sa ukázala byť univerzálna a výhodná – mnoho komponentov bolo zdieľaných, alebo použitých z modelov Audi Coupe GT, Audi Quattro a Audi Sport Quattro. Tie priniesli firme dobré meno po tom, čo sa pohon všetkých kolies quattro osvedčil v rôznych pretekoch.

Sedany sa ponúkali do roku 1986 v Európe, na zahraničných trhoch ešte o rok dlhšie. Audi Coupé založené na platforme B2 vydržalo v predaji do roku 1988.

 B3 (19861991) 

V septembri 1986 Audi uviedlo na Európsky trh nový model Audi 80 Typ 89, uvedenie na zámorské trhy pokračovalo v nasledujúcom roku. Platforma, na ktorej bol tento model založený, nie je úplne totožná s platformou B3, ktorú používal Passat. Design karosérie bol aerodynamický a prvýkrát bolo použité galvanické pozinkovanie karosérie, ktoré zvýšilo odolnosť voči korózii. Pozinkovanie karosérie sa u Audi používa dodnes.

Na rozdiel od predchodcov sa model B3 predával na všetkých trhoch pod označením Audi 80, alebo Audi 90. Do modelu B3 sa dostala väčšina motorov dostupná v modeli B2 ale na niektoré motory sa namiesto karburátora montovalo vstrekovanie paliva. Pre Európsky trh pribudla paleta nových zážihových a vznetových motorov ako aj bezpečnostný systém procon-ten, ktorý sa v roku 1991 stal štandardom.

V roku 1987 bol na trh znova uvedený model Audi 90 s radovým 5 valcovým motorom a luxusnejšou výbavou. Model 90 sa vizuálne odlišuje zadným panelom koncových svetiel po celej šírke auta, svetlometmi s prídavnými diaľkovými svetlami a iným tvarom masky chladiča. Najvýraznejším rozdielom sú predné smerové svetlá, ktoré boli oproti modelu 80 presunuté z blatníkov od svetlometov nižšie k hmlovým svetlám, ktoré boli v modeli 90 štandardnou výbavou. Audi 90 ponúkalo prvý 20 ventilový motor od Audi odkedy bol uvedený prepĺňaný motor v Audi Sport Quattro. Tento motor poskytoval výkon 130 kW.

 Zdroj 

80
Kategória:Automobily strednej triedy
Kategória:Automobily s predným náhonom